**„Eesti kunst on spekulatsioon, mis 100 % dividendisid annab!“ Rudolf Tobiase üleskutsed rahvaviiside kogumiseks**

Taive Särg, Janika Oras

Rudolf Tobiase tegevus langes aega, mil eesti haritlaste esmane eesmärk oli kujundada tookordsele Euroopa mudelile vastavat „kultuurrahvast“, kes oleks Läänele arvestatavaks partneriks kõigis eluvaldkondades – mis polnud enesestmõistetav sajandi võrra varem pärisorjusest vabanenud rahvale. 18.–19. sajandi herderlike ja romantiliste ideede mõjul iseloomustas läänelikku kultuurielu, sealhulgas kunstmuusikat, jõuline rahvuslik suundumus. Euroopalikult muusikaloomingult oodatud originaalsuse parimaks allikaks peeti kohalikke rahvaviise. Vanema kirjakultuuriga rahvastele tähendas rahvuslik suund pöördumist oma rahvamuusika poole (19. sajandi *revival*). Uute kirjalike muusikakultuuride loomisel püüti siduda oma rahvamuusikat kaasaja euroopaliku kunstmuusikaga. Rahvusliku kunstmuusika alusmaterjali kogumine oli üks Oskar Kalda ja Eesti Üliõpilaste Seltsi eestvõtmisel 1904–1916 toimunud viisidekogumise põhieesmärke. Ettevõtmisse oma üleskutsetega panustanud Rudolf Tobiase sõnul *ei ole rahvalaulud iseenesest veel mitte kunst; nad on aga juured, mille pääl asudes meie helikunst, see õrn taimeke, see oras ikka kõrgemale tõuseb* (Eesti rahvaviiside korjamine. Seitsmes aruanne, 1911, lk 1).

Ettekandes tutvustame Rudolf Tobiase rolli EÜSi rahvaviiside kogumisaktsiooni korraldamisel, tuginedes Eesti Kirjandusmuuseumi Eesti Rahvaluule Arhiivis ja Eesti Kultuuriloolise Arhiivis leiduvale allikmaterjalile. Avamaks Tobiase tegevuse taustu, selgitame tema vaateid eesti rahvaviisidele Eesti tollase muusika- ja üldisemalt rahvuskultuurialase diskursuse kontekstis.